Dünyada (Aşıq Nəcəf Əlimərdanlı)
Vəzifə bir atdır, hər minən çapar,
Nəcabəti olan bilər dünyada.
Atalar sözüdür, axtaran tapar,
Gəzən bəlasını bular dünyada.

Övlada vəfa yox, ömrə etibar,
Lazımsa, cənnəti özünlə apar.
Simuzər toplayıb, vurasan anbar,
Əli boş gedərsən, qalar dünyada.

Alçaqda oturub, hündürdən vurma,
Şərə fitnə verib, hiylə də qurma,
Çox alçaq dolanma, lovğa da durma,
Lovğalıq insanı salar dünyada.

Nəcəf, xaliq sənə bəxş eyləyib sur,
Ucaltma özünü, bir havada dur.
Dağlardan uca da olsa təkəbbür,
Çox ucalmaz, tez alçalar dünyada.
XX əsrin qoşmaları